Odukalns
Šis raksts ir par apdzīvotu vietu. Par pauguru Madonas novadā skatīt rakstu Odukalns (kalns). Odukalns ir ciems Ķekavas novada Ķekavas pagastā. Izvietojies austrumos no novada centra Ķekavas starp Sauso Daugavu un autoceļiem A5 un P137 1,5 km no novada domes Ķekavā un 20 km no Rīgas centra. Dažkārt uzskatīts par Ķekavas pilsētas daļu. Apdzīvotā vieta izveidojusies pēckara gados kā individuālās apbūves ciems blakus Ķekavai, kur dominēja daudzstāvu apbūve. Odukalnā atrodas ūdenstornis ar atdzelžošanas staciju, Augsburgas ticības apliecības Ķekavas luterāņu draudzes baznīca un piemiņas akmens represētajiem pagasta iedzīvotājiem.